**4. adventna nedelja- C – Maribor – Pobrežje, 19. 12. 2021**

Dragi g. župnik, dragi bratje in sestre!

Pred vrati je božični praznik, zato nas Božja beseda želi preizkusiti, kako smo pripravljeni na ta dan. Res je, da je božični praznik pred vrati, a srce je še hladno, nepripravljeno. Polni smo še skrbi, ki jih vsak ima pred prazniki, kako bomo pripravili to, kaj moramo še kupiti, kaj pripraviti …

Ta zadnja adventna nedelja je res pravi blagoslov, kajti pred nami stoji Božja Mati Marija, vzor vernika, ki pričakuje Gospoda, ki se pripravlja na božič. Za Marijo reči »da« Božjemu odrešenjskemu načrtu ni bilo enostavno. Sprejela je to povabilo, da postane mati Božjega Sina in takoj stopila v Božjo logiko, ki je logika služenja. Poda se na pot k svoji sorodnici Elizabeti, ki potrebuje bližine, potrebuje znamenja ljubezni. Ta pot do Elizabete gre preko hribov, ki jih predstavlja naša zagledanost vase, naš egoizem, naš ponos. Marijin pozdrav Elizabeti nosi v sebi sporočilo evangelija: »Dete je poskočilo v njenem telesu in polna veselja in hvaležnosti je vzkliknila: 'Od kod meni to, da pride k meni mati mojega Gospoda? Glej, ko je prišel glas tvojega pozdrava do mojih ušes, se je dete v mojem telesu od veselja zganilo!«' Marija je blagoslovljena, ker je verovala, ker je zaupala, da se bo na njej spolnila obljuba. Ta prvi blagor, ki ga najdemo v Svetem pismu Nove zaveze je razlog naše vere, je vzrok za naše veselje in naše zaupanje. Marija se je tako pripravljala na božič: sprejela je povabilo angela, z drugo besedo, sprejela je evangelij. Zaradi poslušnosti nekateri Marijo imenujejo eno samo uho. Zato cerkveni očetje radi poudarjajo, da je Marija najprej spočela v Duhu, šele potem v telesu. Sveti Avguštin pravi, da je Marija v prvi vrsti žena vere, ki je najprej zaupala in verovala in po veri spočela ter tako svetu podarila Odrešenika. Z Marijinim »da« se lahko začne pisati nov list zgodovine, ne samo list, ampak »novo poglavje«. Seveda je sprejela tudi dejstvo, da ne bo razumljena tudi od najbližjih, tudi od Jožefa. Od angela je sprejela novico, da tudi sorodnica Elizabeta po čudežu pričakuje otroka. Tako je zapustila Nazaret in se odpravila k njej, pred njo jo je čakala dolga pot. Ni čakala doma, ni pospravljala in pripravljala hiše za praznike, šla je k starejši sorodnici, ki je potrebovala pomoč. Elizabeta je tako prva oseba, ki je srečala Mati Božjega Sina. To srečanje je polno navdušenja in veselja. Zakaj takšno veselje? Ker je Marija znala prepoznati Božje delo in Božji načrt odrešenja. Ker je imela Pogum reči »da«. Tudi Marija je polna veselja in hvaležnosti, ne samo zaradi tega, ker je izbral njo, ampak, ker se je ozrl na tolike, ki so zaupali Bogi in verjeli, da bo uresničil svoj obljubljeni načrt odrešenja. Marija izreče to, kar nosi v srcu. Je spoznanje Božje veličine, ki ne ostane samo pri besedah, ampak to tudi uresniči. Božja veličina se razodeva v usmiljenju, ljubezni, sočutju in zvestobi. Marija tega veličastnega Boga doživi kot Odrešenika, kot njega, ki je vstopil v njeno življenje, in kot njega, ki vstopa v življenje vsakega od nas. Marija nam ne razodeva Boga, ki ga je spoznala po pripovedovanju, ampak iz svojega osebnega izkustva, iz tega, kar je storil njej osebno.

To osebno izkustvo je ne pušča hladne in neprizadete. Njeno srce napolni veselje in navdušenje. Vse to razodeva, da se je zanjo zgodilo nekaj izredno velikega. Kako drugačna bi bila naša molitev, naše nedeljsko bogoslužje, če bi bilo sad takšnega osebnega izkustva. Marija pove, zakaj je njeno srce tako radostno in optimistično. Ker se je Bog ozrl »na majhnost svoje služabnice«. Marija samo sebe imenuje: »Gospodovo služabnico«. Ve, kakšno je njeno mesto v odnosu do Boga. Zaveda se svoje majhnosti in nepomembnosti pred Bogom. To prizna z vso iskrenostjo in neprizadetostjo. Ravno zato je polna tolikega veselja, ker je bila kljub temu deležna tolikega daru. Bog na človeka ne gleda s prezirom, ampak z ljubeznijo in usmiljenjem. Ravno zaradi tega v človeku prebuja dostojanstvo in veličino. To je tisto, kar je vzrok za Marijino veselje. Angel je Mariji oznanil, da je »obdarjena z milostjo«, »da je »Gospod z njo«. Ko človek začuti, da je Božja milost z njim, kar pomeni, da je Bog sam z njim, takrat tudi vsak od nas lahko zapoje hvalnico veselja in prinašalec Boga v ta svet. Marija je verovala. Blagor pa velja tudi vsakemu od nas, kajti vsakdo, ki veruje in sprejme Božjo besedo, lahko obrodi sad, ki razodeva Božjo veličino in dobroto. Marija je podoba Cerkve, podoba vsakega kristjana: v veri poslušati Božjo besedo, pustiti, da se naseli v našem srcu, da se lahko utelesi.

Pred nami je letošnji božič: kakšna naj bo naša prošnja? Da bi v te praznike stopili z vero. V veri poslušali Božjo besedo in jo po vzgledu in priprošnji Marije upodobili v našem življenju.